KIRJALLINEN KYSYMYS E-0146/00 esittäjä(t): Mark Watts (PSE) komissiolle. Komission raportti eläinkuljetusten tarkastuksista Italiassa.



Virallinen lehti nro 330 E , 21/11/2000 s. 0091 - 0092



KIRJALLINEN KYSYMYS E-0146/00 esittäjä(t): Mark Watts (PSE) komissiolle (31. tammikuuta 2000) Aihe: Komission raportti eläinkuljetusten tarkastuksista Italiassa Komissio julkaisi 13. lokakuuta 1999 raportin eläinkuljetusten tarkastuksista Italiassa. Raportti paljastaa, että Italia rikkoo vakavalla tavalla neuvoston direktiiviä 91/628(1), joka koskee eläinsuojelua kuljetusten aikana. Rikkomuksiin kuuluvat kolmansista maista tuotavien eläinten puutteelliset reittisuunnitelmat ja se, että Italia ei varmista eläimille 24 tunnin lepoaikaa siinä vaiheessa, kun kaukaa kolmansista maista tuodut eläimet ovat saapuneet Italiaan. Tarkastajat totesivat myös, että Italia ja kolmannet maat käyttävät yli 8 tuntia kestävissä kuljetuksissa monessa tapauksessa ajoneuvoja, jotka eivät täytä niitä koskevia vaatimuksia. Tarkastusmatkallaan Italiassa vuonna 1997 komissio totesi vakavia puutteita Slovenian rajalla sijaitsevilla Italian rajatarkastusasemilla. Uudessa raportissaan komissio toteaa, että mitään merkittäviä parannuksia ei ole tehty vuoden 1997 jälkeen. Mihin toimiin komissio aikoo ryhtyä vaatiakseen Italian viranomaisia varmistamaan, että se noudattaa asianmukaisella tavalla neuvoston direktiivin 91/628 vaatimuksia? (1) EYVL L 340, 11.12.1991, s. 17. David Byrnen komission puolesta antama vastaus (30. maaliskuuta 2000) Komissio on jatkuvasti huolissaan maitse Itä-Euroopasta ja Baltian maista Italiaan Gorizian ja Fernetti-Proseccon raja-asemien kautta kuljetettavien eläinten hyvinvoinnista. Arvoisa parlamentin jäsen mainitsi komission eläinlääkintätarkastajien esittämät tilannetta kritisoivat raportit, mutta niiden lisäksi myös eläinten hyvinvointia ajavat järjestöt ovat valittaneet asiasta. Komissio on ottanut useaan kertaan yhteyttä Italian viranomaisiin. Syynä on ollut eläinten suojelemisesta kuljetuksen aikana annetun direktiivin 91/628/ETY muuttamisesta 29. kesäkuuta 1995 annetun neuvoston direktiivin 95/29/EY(1) saattamiseksi osaksi kansallista lainsäädäntöä annettujen säädösten puutteellinen täytäntöönpano. Vaikka aiempien toimien osalta huomattiin joitakin lyhyen aikavälin parannuksia, eläinten kuljetuksessa näytetään kuitenkin vielä usein otettavan puutteellisesti huomioon eläinten hyvinvointiin liittyvät vaatimukset. Kun hevosia tuodaan yhteisön ulkopuolisista Keski- ja Itä-Euroopan maista Italiaan, suurin osa matkasta on tapahtunut jo ennen yhteisön rajaa. Tarkastelun alaisena on yhä, voidaanko yhteisön lainsäädäntöä soveltaa eläinten suojeluun kuljetuksen aikana ennen yhteisön rajalle saapumista. Tätä kysymystä lukuun ottamatta on selvää, että kun eläimet tulevat yhteisön rajalle, yhteisön lainsäädäntöä voidaan soveltaa täysimääräisesti. Tärkeimpiin kotieläinten kuljetukseen osallistuviin Keski- ja Itä-Euroopan maihin on oltu yhteydessä useaan otteeseen eläinten hyvinvoinnin tiimoilta, ja kyseisten yhteisön ulkopuolisten maiden asiaa koskeva lainsäädäntö on hankittu. Komissio harkitsee mahdollisuutta, että kyseisiin maihin otetaan aikanaan yhteyttä virallisemmin. Koska tämä aihe on ensisijaisen tärkeä, eläinten ja erityisesti hevosten pitkänmatkankuljetuksista keskustellaan ja asiaa analysoidaan assosioituneiden maiden eläinlääkintäyksiköiden päälliköiden toisessa kokouksessa 28. 29. maaliskuuta 2000. Komissio päättää ajallaan myös siitä, käynnistääkö se EY:n perustamissopimuksen 226 artiklan (entisen 169 artiklan) nojalla jäsenyysvelvoitteiden laiminlyöntiä koskevan menettelyn Italiaa vastaan, koska se ei ole asianmukaisesti pannut täytäntöön eläinten kuljetusta käsittelevien direktiivien säännöksiä. (1) EYVL L 148, 30.6.1995.